ועדת הכספים, כנסת 15, פרוטוקול מספר 40, 1999-11-03 09:00

אלי גולדשמידט: אני פותח את ישיבת הוועדה.

אלי גולדשמידט: בבקשה, חבר-הכנסת ישראל כץ.

ישראל כץ: כולנו עוקבים אחר המאבק הנואש של הנכים.

ישראל כץ: אני שומע את שר האוצר ואני מלא חימה כי הוא כאילו רוצה לנצח או לנצל את העובדה שהם לא יודעים לדרוש.

ישראל כץ: התעמקתי בספרי התקציב וגיליתי סעיף של 120 מיליון שקל תוספת להסדר המשלים של הקיבוצים.

ישראל כץ: זו תוספת ריאלית שמגדילים משנת 1999 מ-325 מיליון ל-360 מיליון.

ישראל כץ: בשנת 2000 זה יהיה 451 מיליון.

ישראל כץ: זה מופיע כאן בספר.

ישראל כץ: אני נדהם איך שר החקלאות מוותר על נכסים אדירים של המשרד רק בשביל הסעיף הזה.

ישראל כץ: התוספת הזאת היא לא מוסרית.

ישראל כץ: הם מציינים בספר שזה אחרי ה-17.2 מיליארד על כל הגלגולים שלהם.

ישראל כץ: אין לזה מקום, זה שוחד פוליטי שנותנים אותו.

ישראל כץ: כשמקצצים בכל דבר אי-אפשר להגיב.

ישראל כץ: אני לא אומר לא לתת 325 מיליון - כל הממשלות החליטו על כך - אבל תוספת ריאלית של 126 מיליון ועוד 6 מיליון ברזרבה לנושא הזה זה דבר שאנחנו יכולים לייעד אותו כדי לפתור את הבעיה של הנכים שלדעתי תיגמר רע מאוד כי הציבור הזה ניצב עם הגב לקיר.

אלי גולדשמידט: בבקשה, חברת-הכנסת לימור לבנת.

לימור לבנת: אני שואלת איפה אנחנו עומדים עם חוק ההסדרים?

לימור לבנת: יש הצבעות או אין הצבעות היום, האם יש ישיבה ביום ראשון?

לימור לבנת: דבר שני.

לימור לבנת: בין הבקשות להעברות תקציביות מונחת לפנינו גם הודעה של הממונה על התקציבים על העברת 114 מיליון שקלים מתקציבי המשרד לפי סעיף רזרבה כללית ויש כאן פירוט.

לימור לבנת: האם זה דורש אישור הוועדה?

אלי גולדשמידט: כן, זה מתוכנן.

אלי גולדשמידט: בבקשה, חבר-הכנסת אבשלום וילן.

אבשלום וילן: חבר-הכנסת כץ, 40 קיבוצים עדיין לא סיימו את ההסדר והפקדונות שהמדינה מחזיקה בבנקים עולים לה יותר.

אבשלום וילן: זה אקט טכני.

אבשלום וילן: אל מול הדרך שאתה רואה משתחררים פקדונות בבנקים בסדר גודל שהריבית עליהם יותר גבוהה והמדינה רק מרוויחה מהם.

אבשלום וילן: רצית לנגח פוליטית, אני מוכן להראות לך את זה.

אבשלום וילן: אתמול פורסם בטלוויזיה שמאחז בחירבת א-שונה ליד עלי, שפונה לפני שבוע על בסיס החלטת ממשלה, נסלל אליו כביש אספלט באורך של קילומטר בניגוד להחלטות ממשלה, כנראה בכספי ציבור.

אבשלום וילן: מי מאשר את ההוצאה הזאת בניגוד להחלטת ממשלה?

אלי גולדשמידט: בבקשה, חבר-הכנסת יעקב ליצמן.

יעקב ליצמן: השביתה של הנכים נמשכת ואי-אפשר להתעלם ממנה.

יעקב ליצמן: אני מציע לנקוט אקט מחאה נגד האוצר על אף שזה יפגע במשרד העבודה והרווחה.

יעקב ליצמן: לא צריך לקיים דיון על שום העברה של משרד העבודה והרווחה עד שהאוצר יסדיר את הענין.

אלי גולדשמידט: אתה לא מעניש בזה את האוצר, אתה נותן לו פרס.

יעקב ליצמן: בסדר, ניתן לו פרס ולא תהיה שום העברה אבל יהיה בלגן.

אלי גולדשמידט: בבקשה, חבר-הכנסת שלום שמחון.

שלום שמחון: העובדות שדיבר עליהן חבר-הכנסת ישראל כץ נכונות.

שלום שמחון: יש תוספת תקציבית להסדר המשלים, זה חלק מהסדר שנחתם לפני למעלה משנה.

שלום שמחון: אין לזה שום קשר לעובדה ששר החקלאות הוא במקרה קיבוצניק.

שלום שמחון: יש לנו עוד הרבה זמן להתגושש על התקציב של משרד החקלאות ואנחנו נשתף פעולה.

שלום שמחון: יש שם גם הורדה.

שלום שמחון: בתקציב של המינהלה יש 6 מיליון שקל, יש הורדה של מנגנון ההפעלה.

אלי גולדשמידט: זה בסעיף ההסדר.

שלום שמחון: נשמח אם נמצא את הדרך להחזיר את זה חזרה.

אלי גולדשמידט: חברת-הכנסת לימור לבנת, אני נמצא בסיטואציה שלך.

אלי גולדשמידט: אני רץ כל הזמן לחדרו של יושב-ראש ועדת הכנסת וביקשתי ממנו במפגיע שעכשיו, כשמתכנסים, תתקיים הצבעה על הנושא של חוק ההסדרים.

אלי גולדשמידט: עד לרגע זה לא קיבלתי תשובה.

אלי גולדשמידט: אבקש מהעוזרת שלי שתבדוק במהלך הישיבה מה קורה בוועדת הכנסת.

אלי גולדשמידט: ענין אחר.

אלי גולדשמידט: היתה מחלוקת בינינו לבין ועדת הכלכלה בנושא של ועדות המשנה.

אלי גולדשמידט: אחת הטענות של ועדת הכלכלה היתה שחלק מהנושאים בוועדות המשנה הם יעודיים והם שייכים לה – אגב זה נכון גם לוועדות אחרות.

אלי גולדשמידט: אני רוצה לקרוא מכתב של צבי ענבר בענין זה שמופנה ליועצות המשפטיות של שתי הועדות, לאנה שניידר היועצת שלנו, ולאתי בנדלר היועצת של ועדת הכלכלה, לגבי הקמת ועדות משנה לוועדת הכספים בעקבות שני מכתבים שלהן.

אלי גולדשמידט: הוא כותב: "נראה לי כי ועדת הכספים רשאית להקים ועדות משנה לתקציב התחבורה וכו'" – הוא נותן כדוגמה את תקציב התחבורה זה יכול להיות גם תקציב התקשורת או של משרדים אחרים – "אך הדבר צריך לבוא לידי ביטוי במפורש בשמה של ועדת המשנה, דהיינו: ועדת המשנה לתקציב התחבורה.

אלי גולדשמידט: יהיה בכך כדי להעמיד את ועדת המשנה וכולי עלמא על תחומי סמכותה של אותה ועדה.

אלי גולדשמידט: " לכן אני מודיע כאן שכל ועדת משנה שעוסקת במשרד יעודי הכותרת שלה תהיה: ועדת משנה לתקציב משרד השיכון וכו', ולא ועדת משנה למשרד השיכון.

אלי גולדשמידט: אנחנו עוברים עכשיו להעברות תקציביות ויש לי אליכם בקשה: בעניינים שאינם נתונים במחלוקת ממשית אני מבקש לשתף פעולה ולהצטמצם.

אלי גולדשמידט: הצטברו לנו המון העברות תקציביות בנושאים כבדים ואני מבקש להתחשב בזה.

אלי גולדשמידט: נעבור לבקשה מס' 9991.

יואל נווה: הבקשה הזאת היא מימון של החלטת ממשלה מדיוני התקציב בדבר הפחתה בתקציבי המשרדים שמיועדת להגדיל את הרזרבה הכללית כדי לממן הוצאות בלתי צפויות מראש.

יואל נווה: במסגרת החלטותיה על תקציב שנת 2000 החליטה הממשלה על קיצוץ אחיד בתקציבי המשרדים במסגרת הקיצוץ לשנת 2000 וקבעה באותה החלטה שנגזרת של אותו קיצוץ לשליש האחרון של השנה תופעל כבר ב-1999.

יואל נווה: הסכום שמבוקש פה הוא 114,262,000 שקל להעברה לרזרבה הכללית משורת הסעיפים הכוללת בתקציב המדינה.

יואל נווה: במקביל הונחה על שולחן הוועדה פנייה שהועברה אתמול והיא מדברת על העברת הסכום הזה מהרזרבה הכללית לתיגבור תכניות הבראה ברשויות המקומיות.

אלי גולדשמידט: בעקבות החלטת הממשלה יש לפנינו בקשה של האוצר לעשות קיצוץ FLAT בכל המשרדים וזו החוברת הזאת.

אלי גולדשמידט: מול זה יש העברה לרשויות המקומיות בגין תכניות הבראה מס' 29 0 18 שמתוכה 96 מיליון שקל זה לתכניות הבראה ברשויות מקומיות, והעברה של 18 מיליון שקל לשיפוי בגין חוק אזרחים ותיקים.

לימור לבנת: אני רוצה להציג בפני חברי הוועדה את המציאות כפי שהיא.

לימור לבנת: רק לפני חודשיים ישבנו כאן וקיבלנו בקשות להעברות תקציביות מהרזרבה הכללית והסבירו לנו שזה היה מיועד לשרים החדשים, להרחבת הממשלה ולעוד כהנה וכהנה בזבוזים.

לימור לבנת: אמרו לנו שזה בסדר כי זה מהרזרבה הכללית.

לימור לבנת: עכשיו מסתבר שמקצצים במשרדי הממשלה – אני רוצה שיסבירו לנו חלק מהסעיפים של הקיצוצים שמופיעים כאן – כאילו כדי להעביר את זה לרשויות המקומיות ואז חברי הוועדה יגידו: הבראת הרשויות המקומיות זה ענין חשוב.

לימור לבנת: אלמלא היו מבזבזים את הרזרבה על הרחבת הממשלה ועל דברים מיותרים אחרים היה נשאר כסף ברזרבה, לא היה צריך לקצץ עכשיו כספים ולא היו מציגים בפני חברי הוועדה מצג עקום.

לימור לבנת: אני ממליצה לכם לפתוח את עמוד 27 בחוברת ולראות שיש שם קיצוץ של 32 מיליון שקלים בשירותי עזר במערכת החינוך היסודית.

לימור לבנת: אני לא יודעת בדיוק מה זה אומר.

לימור לבנת: אני רוצה לשמוע מנציג האוצר הסבר, אולי יהיה לזה הסבר או נימוק משכנע שלא חשבנו עליו מדוע מקצצים 32 מיליון שקלים מתוך 114 מיליון במערכת החינוך היסודי.

לימור לבנת: נתקדם עוד עמוד אחד ונראה שגם בהשכלה הגבוהה יש קיצוץ של למעלה מ-7.5 מיליון שקלים – השתתפות בתקציבי המוסדות להשכלה גבוהה.

לימור לבנת: מכיוון שאנחנו יודעים שהממשלה הזאת מקצצת גם ביום חינוך ארוך אני שואלת האם יש מגמה של הממשלה לקצץ בתקציבי החינוך באופן קבוע?

לימור לבנת: אלה שני הקיצוצים הגדולים.

לימור לבנת: מעבר לזה בעמוד 55 יש קיצוץ של כמעט 5 מיליון שקלים במענקים להשקעות ביו"ש ועזה.

לימור לבנת: הייתי שמחה לדעת האם זה הקיצוץ של התקציב בהתיישבות הצעירה, אותם 5 מיליון שקלים שלא עברו?

לימור לבנת: האם הקיצוץ הזה הוא שווה ערך לגידול שדיבר עליו קודם חבר-הכנסת ישראל כץ בענין הסדר הקיבוצים.

לימור לבנת: אני מבקשת לקבל תשובה על הקיצוצים האלה.

יוסף יצחק פריצקי: יש כאן קיצוצים שאני לא יכול להשלים אתם.

יוסף יצחק פריצקי: שירותי עזר במערכת החינוך זה קשור לפסיכולוגים, לסייעות.

יוסף יצחק פריצקי: במשרד העבודה והרווחה יש קיצוץ של 2 מיליון שקל לנוער מנותק.

יוסף יצחק פריצקי: אני לא יכול לקבל קיצוץ כזה, להיפך, צריך להוסיף שם.

יוסף יצחק פריצקי: אם זה בא כפקג'-דיל יש לי בעיה להצביע על זה.

ישראל כץ: בהשלמה לדברי קודמי אני רואה שבמשרד העבודה והרווחה יש קיצוץ של מיליון שקל בשיקום.

ישראל כץ: נכים זה לא שיקום?

ישראל כץ: זה קשור לבעיות שאנחנו מנסים לטפל בהן לעתיד ומוזר שלא מפנים את הרזרבות אליהן.

ישראל כץ: לדוגמה, במשרד הבריאות אני רואה קיצוץ חיובי באמרכלות.

ישראל כץ: למשל במשרד החינוך אני לא רואה קיצוץ במינהלה אבל הם מקצצים בשירותי עזר.

ישראל כץ: אני אומר בלשון זהירה שרוב הקיצוצים הם בבשר החי, כל יום אנחנו שומעים גילויים חדשים שהאזרחים מתגלגלים ברחובות.

שלום שמחון: אחרי הקיצוץ הזה יישאר עוד הרבה כסף.

לימור לבנת: בגלל זה סגרו אתמול שלוש מועדוניות בקריות?

ישראל כץ: או שאין בממשלה מנגנון שמסוגל לתקשר בין שר לשר ולהעביר כספים לצרכים נדרשים – שישבו עם כל שר לחוד; או שיש כאן דברים שהם יותר חמורים.

ישראל כץ: בשום פנים אסור לנו לאשר את זה.

משה גפני: אני רוצה לדעת איך נעשה הקיצוץ במשרדים?

משה גפני: ישבו עם כל משרד ושאלו אותו במה, איפה וכמה לקצץ?

משה גפני: או שאתם במשרד האוצר החלטתם במה מקצצים?

משה גפני: שאלה שניה: למה בכל המשרדים לא קיצצו כמו שקיצץ משרד הבריאות?

משה גפני: למה במשרד הדתות צריך לקצץ מיליון שקל במקוואות כשיש מחסור בזה בשעה שאנחנו יודעים שיש פקידים מיותרים?

משה גפני: אני רוצה לדעת מה זה מענקי איזון לרשויות?

אמנון כהן: בעמוד 22 יש קיצוץ במענקי איזון לרשויות מקומיות.

אמנון כהן: גם במשרד הפנים יש שלטון מקומי וכאילו מורידים מכאן.

עופר חוגי: אנחנו רוצים לקבל רשימה של הרשויות שקיבלו את המענקים ומה היו הקריטריונים?

עופר חוגי: מי עשה את תכנית ההבראה?

עופר חוגי: אני רואה גם הורדה בבניית כיתות לימוד.

עופר חוגי: באיזה מגזרים הורידו, האם במגזר מסוים או שזה גלובלי?

אלי גולדשמידט: בבקשה, נציג האוצר.

יואל נווה: לשאלה של חבר-הכנסת גפני על טכניקת הקיצוץ.

יואל נווה: אני רוצה להסביר כיצד הדבר נעשה.

יואל נווה: לגבי התשובות לחלק מהפרטים לא אוכל להתייחס כרגע, אברר קודם את הפרטים המדויקים ואחר-כך אשיב.

יואל נווה: הממשלה מחליטה על קיצוץ FLAT בתקציבי המשרדים.

יואל נווה: גם בתקציב 2000 יש החלטה כזאת, לפעמים עושים את זה גם במהלך השנה.

יואל נווה: כשעושים את זה במהלך השנה ובתקציב שנה הבאה, הקיצוץ הוא במסגרת.

יואל נווה: נקבע מועד שבו צריך לעשות את הקיצוץ בכל המשרדים ויעדי הקיצוץ ניתנים לשיקולם של המשרדים, למעט הדברים שברור שבהם לא ניתן לקצץ.

יואל נווה: לדוגמה, בשלושה החודשים האחרונים של השנה אי-אפשר לקצץ בשכר עבודה של מי שעובד בפועל ולא ניתן יהיה לפטר אותם עובדים לכן הקיצוץ הזה לא אמיתי.

יואל נווה: אם משרד יציע לקצץ בדברים שהם קשיחים וברור שיצאו במהלך השנה, דבר כזה לא קביל מבחינת כללי הקיצוץ.

יואל נווה: לכן כל המשרדים – כך נעשה עם כל משרד – העבירו אלינו את הבקשות הספציפיות שלהם תחת המיכסה.

יואל נווה: המיכסה נקבעת כאחוז מתקציב המשרד ולכן יש פה סכומים אחרים.

יואל נווה: זה גם עונה לשאלה מדוע קוצץ הנושא של הרשויות המקומיות ועכשיו מתבקשת תוספת.

יואל נווה: ההחלטה על הקיצוץ הזה נעשתה בממשלה במהלך חודש ספטמבר כאשר עוד לא היה ברור מה היעוד של הכסף הזה.

יואל נווה: בדברי ההסבר שנשלחו באוקטובר נאמר שהכסף הזה יועד לנושאים בלתי צפויים ברזרבה הכללית – הוצגו פה פרטים מדויקים על הרזרבה הכללית, העברתי לסמדר אלחנני לפי בקשתה ולמזכיר הוועדה נתונים על ההוצאות במשך השנה מהרזרבה הכללית.

יואל נווה: הרזרבה הכללית היתה במצב שכמעט לא היה בה כסף לחלוטין תקופה די ארוכה במהלך השנה.

יואל נווה: זה היה כבר אחרי ההעברה של 500 מיליון שקל למימון הבחירות, דבר שלא היה צפוי בתקציב 1999.

יואל נווה: כתוצאה מכך, מפניות אחרות ומנושאים אחרים שהיה צריך לממן אותם במהלך השנה מתוך הרזרבה הכללית לא היה בה כסף.

יואל נווה: זה הרציונאל של החלטת הממשלה.

לימור לבנת: ההחלטה על קיצוץ בשירותי עזר במערכת החינוך היא של משרד החינוך או של האוצר?

יואל נווה: אני לא יודע לתת כרגע תשובה, אבדוק ואחזור אליכם תוך מספר דקות עם תשובה מדויקת.

יואל נווה: לגבי הנושא של מענקים והשקעות ביו"ש ועזה, אלה לא העברות להתיישבות צעירה.

מאיר שטרית: ועדת הכספים אישרה 40%, המנה השניה של 60% לא שוחררה עד היום וראשי המועצות המקומיות בוכים שעד היום לא קיבלו את הכסף.

מאיר שטרית: אם הממשלה החליטה לקצץ – שתגיד.

יואל נווה: יש פה שתי פאזות.

יואל נווה: לפי ההסכמים הקואליציוניים ולפי מה שהוצג בוועדה הכסף במלואו הועבר לסעיפים הרלוונטיים וכל הסכומים נמצאים שם.

יואל נווה: ביצוע הכסף הוא שאלה שבין המשרד לבין הגוף עליו מדובר.

אלי גולדשמידט: אני לא שמעתי שכל הכסף בגין ההסכמים הקואליציוניים עבר.

יואל נווה: התיקצוב של ההסכמים הקואליציוניים נעשה במלואו, הוצג בפני הוועדה בפנייה אחת מסודרת אל מול מה שנאמר על בימת הכנסת באישור תקציב 1999.

יואל נווה: הוועדה אישרה את כל ההעברה הזאת וכל הסכומים הועברו לסעיפים התקציביים.

יעקב ליצמן: לא נכון.

יעקב ליצמן: זה לא הועבר לכיתות במשרד החינוך.

איוור קרשנר: זה הועבר למשרד אבל לא הועבר לסעיף.

יעקב ליצמן: זה לא הועבר לסעיף הרלוונטי.

אלי גולדשמידט: יכול להיות שוועדת הכספים מאשרת וזה לא מועבר?

יואל נווה: אני אומר שוב שהסכומים הועברו לאותם מקומות כמו שאישרה ועדת הכספים.

יואל נווה: ברגע שוועדת הכספים מאשרת את ההעברה הכסף מופיע בתכנית הרלוונטית כפי שאושרה.

יעקב ליצמן: אולי אדוני מוכן להבהיר לי מה עם תקציב לבניית 190 כיתות לחינוך חרדי ששר האוצר הביא מעל במת הכנסת?

אלי גולדשמידט: יש לי בשבילך הצעה.

אלי גולדשמידט: קח אותה החלטה של ועדת הכספים שבה אישרו אותה העברה, תכתוב מכתב ואני מוכן לחתום עליו.

יעקב ליצמן: פניתי בעל-פה.

אלי גולדשמידט: ומה אמרו לך?

יעקב ליצמן: מה שאמרתי.

יואל נווה: אולי נוצר פה רושם שההעברות שוועדת הכספים מאשרת לא מגיעות לסעיפים הרלוונטיים.

יואל נווה: הדבר איננו כך.

יואל נווה: בכל אישור בוועדת הכספים הכסף מגיע לתכנית כפי שהוועדה אישרה.

יואל נווה: לגבי הוצאת הכסף צריך להבין שחלק מההוצאות האלה דורשות בהמשך פעילות של המשרד עצמו בהוצאה הרלוונטית.

יואל נווה: לכן, אם הכסף הגיע ליעודו הסופי, הועבר או הוצא, הפנייה או הבקשה להסבר בענין הזה נכון שתופנה למשרד הרלוונטי שקיבל את הכסף.

מאיר שטרית: אין סתירה בין שני הדברים.

מאיר שטרית: ועדת הכספים מאשרת העברה תקציבית, ההעברה מופיעה בסעיף התקציבי במחשב כפי שהוועדה אישרה.

מאיר שטרית: אין זה אומר שלמחרת הכסף ישוחרר, מפה יש תהליך ארוך עד שאלה שזקוקים לכסף רואים אותו.

מאיר שטרית: לפעמים המשרד עצמו לא רוצה לשחרר את הכסף; לפעמים האוצר מול המשרד לא רוצה לשחרר כיוון שזה תלוי בזה ובזה וצריך להביא מסמך א' וב'.

מאיר שטרית: זאת אומרת, יכולים לאשר זאת בוועדת הכספים ובכל זאת הכסף לא מתבצע.

מאיר שטרית: השאלה היא למה.

מאיר שטרית: אם קורה מה שאתה אומר, ועדת הכספים אישרה וזה לא מופיע בתכנית הספציפית שהוועדה אישרה, זה לא טוב.

שלום שמחון: לפני כשנתיים אישרה ועדת הכספים 24 מיליון שקל לרכישת מיכסות פטם.

שלום שמחון: לא נותנים להוציא את הכסף הזה.

שלום שמחון: נניח שהיום נרצה להוציא את הכסף שלפני שנתיים?

מאיר שטרית: החשב הכללי צריך לשחרר אותו.

איוור קרשנר: זה יכול לבוא כעודף.

משה גפני: אם יתברר שיש דבר כזה, אנחנו צריכים לעשות רוויזיה בכל ההעברות התקציביות.

יואל נווה: לגבי מענקים והעברות ביו"ש, זה מקביל למענקים שניתנים על-פי חוק לעידוד השקעות הון.

יואל נווה: אני מעריך שהקיצוץ הזה נעשה כצפי של תזרים המזומנים בסעיף הרלוונטי מול ההתחייבויות הקיימות.

יואל נווה: לגבי שירותי עזר במשרד החינוך אתן תשובה תוך מספר דקות.

יואל נווה: לגבי הרשויות המקומיות.

יואל נווה: הכסף מיועד למשרד הפנים לסעיף רשויות מקומיות.

יואל נווה: הקיצוץ כולל את כל הסעיפים.

יואל נווה: כשהוחלט על הקיצוץ הכסף עדיין לא יועד לשימוש זה או אחר.

לימור לבנת: אתם מציעים קיצוץ באותו סעיף שאתם מציעים הרחבה, נייר אחד פה ונייר אחד שם.

אלי גולדשמידט: הוא הסביר אבל אני מבין שההסבר לא מספק אותך.

אלי גולדשמידט: אני רוצה שתסביר: מה המשמעות של הכסף הזה מבחינת הרשויות המקומיות?

יואל נווה: הכסף מיועד לתכניות הבראה של הרשויות המקומיות על-פי החלטות משרד הפנים ועל-פי קריטריונים שיקבע המשרד.

יואל נווה: אין לי כאן רשימה של הרשויות, אפשר לפנות למשרד הפנים ולקבל הסברים.

אלי גולדשמידט: אנחנו נצביע על הסעיף הזה בשבוע הבא לאחר שנקבל ממשרד הפנים פרטים לאיזה רשויות מיועד הכסף הזה.

מאיר שטרית: אני מבקש גם לקבל תשובה לגבי ההתיישבות הצעירה.

אלי גולדשמידט: אני מבקש גם תשובה לשאלה של חבר-הכנסת ליצמן לגבי 190 הכיתות.

אלי גולדשמידט: תוציא את התשובות האלה מהמשרדים היעודיים.

לימור לבנת: מתי תתקיים ההצבעה?

לימור לבנת: לא היום?

אלי גולדשמידט: לא היום.

אלי גולדשמידט: מר קרשנר, אני מבקש לפנות לרות יוסף או למנכ"ל משרד הפנים לקבל מהם את הרשימה המדויקת.

אלי גולדשמידט: לא נביא את הסעיף הזה להצבעה לפני שנקבל את הרשימה של הרשויות.

אלי גולדשמידט: אנחנו עוברים לבקשות מס' 317 ו-318.

אלי גולדשמידט: בבקשה, מר שבתאי נחמני.

שבתאי נחמני: מדובר בהקצבה של 2 מיליון שקל המיועדים למסע הסברה בנושא באג 2000.

שבתאי נחמני: המסע ההסברתי הזה היה אמור להתחיל מזמן.

שבתאי נחמני: אנחנו נמצאים עכשיו בלחץ זמן כי נשארו לנו רק כמה חודשים עד סוף השנה.

שבתאי נחמני: המסע הזה אמור לפנות לציבור, למפעלי תעשייה, למוסדות ממשלתיים ולמשקי הבית ולהסביר מה התקלות שעלולות להיות בבאג 2000 וכיצד להתגבר על התקלות האלה.

שבתאי נחמני: משרד ראש הממשלה אחראי על זה והוא יעשה זאת באמצעות לשכת הפרסום הממשלתי.

שבתאי נחמני: יש צוות מנכ"לים בראשות מנכ"ל משרד ראש הממשלה והוא אמור לנהל את הענין ולהתוות את דרכי הפעולה.

אלי גולדשמידט: תפרט מה הן דרכי הפעולה – באמצעות טלוויזיה, אינטרנט, עיתונים, הסברה בבתי-ספר?

שבתאי נחמני: דרורית המרכזת את הנושא תוכל להסביר זאת ביתר פירוט.

דרורית שטיימיץ: אני מרכזת את נושא באג 2000 במשרד ראש הממשלה.

דרורית שטיימיץ: באמצעות ועדת מנכ"לים שהוקמה במשרד ראש הממשלה, שמטפלת בהרחבה בכל הנושא של באג 2000, הקמנו צוות הסברה לאומי שמורכב מלשכת הפירסום הממשלתית, מרכז ההסברה, נציגי משרד ראש הממשלה, מל"ח, משטרת ישראל, דובר צה"ל וחברת החשמל שמסייעת לנו רבות.

דרורית שטיימיץ: במקביל היא מובילה את כל הנושא של ועדת התשתיות הלאומיות.

דרורית שטיימיץ: הצוות הזה קבע דרכי הסברה כשאנחנו עומדים להעביר כמה מסרים לאומיים לציבור הרחב על-מנת למנוע בהלה ופאניקה.

דרורית שטיימיץ: מאחר שאנחנו מטפלים בנושאים של תשתיות לאומיות, רשויות מקומיות וכל יתר הדברים אנחנו פונים אל הציבור הרחב על-מנת למנוע בהלה וריצה לבנקים.

אלי גולדשמידט: אנחנו רוצים לדעת איך הכסף בא לידי ביטוי?

דרורית שטיימיץ: המסרים שלנו יעברו באמצעות העתונות ובאמצעות חוברת הסברה שאנחנו עומדים להוציא שתכיל את הפירוט על כל ההיערכות במדינה.

דרורית שטיימיץ: החוברת הזאת תגיע אל כל משקי הבית ונפיץ אותה באמצעות העתונים הראשיים "ידיעות אחרונות" ו"מעריב".

מאיר שטרית: חשבתי שמדובר פה בהעברה לטיפול בבאג 2000 במחשבים ולא במסע הסברה.

מאיר שטרית: אני לא בטוח שדרוש מסע הסברה כזה ואני גם לא בטוח שהמדינה צריכה לממן אותו.

מאיר שטרית: להרבה אנשים אין מושג מה זה באג 2000, ואלה שיש להם מושג לא מפחדים מזה כי יום יום העתונים מלאים בהסברים על זה.

מאיר שטרית: יודעים שחברת החשמל כבר סידרה הכול, מערכת הטלפונים נערכה.

מאיר שטרית: אני לא יודע מה רוצים להסביר ולמה צריך 2 מיליון שקל לענין הזה.

מאיר שטרית: סתם כדי להגיד שמשרד ראש הממשלה עושה הסברה?

לימור לבנת: אני לא יודעת אם צריך מסע הסברה לבאג 2000 או לא ואני לא מציעה לוועדת הכספים לעסוק בשאלה האם צריך מסע הסברה ב-2 מיליון שקל לזה.

לימור לבנת: יחד עם זה אני רוצה להפנות את חברי הוועדה לבקשה שמספרה 311 שתיכף נגיע אליה, בקשה להעברה פנימית בתוך משרד ראש הממשלה מתקציבים שונים ב-1999, של כמעט 4 מיליון שקל לאמרכלות, תוספת יעוץ לראש הממשלה ועוד כהנה וכהנה.

לימור לבנת: במקום הקמת אגף תקשורת של 50 איש במשרד ראש הממשלה , שיפוץ נרחב, הרמת בלטות והריסת קירות ובמקום העברת 4 מיליון שקל לאמרכלות, שיקחו מחצית מהסכום הזה, 2 מיליון שקל, ויעבירו את זה לתקציב פרסום לבאג 2000 על-פי התכנית שיכינו שם, ואז נתמוך בזה.

לימור לבנת: כרגע אני לא יכולה לתמוך בזה.

ישראל כץ: האם העלות הכוללת היא 2 מיליון שקל או שזו תוספת?

שבתאי נחמני: זאת העלות הכוללת.

ישראל כץ: למה שר המדע לא עוסק בנושא הזה?

דרורית שטיימיץ: כי בהחלטת ממשלה הוחלט שמנכ"ל משרד ראש הממשלה הוא זה שירכז את הענין.

אלי גולדשמידט: אני מעמיד להצבעה את בקשות מס' 317 ו-318.

אלי גולדשמידט: מי בעד ירים את ידו?

אלי גולדשמידט: מי נגד?

אלי גולדשמידט: הצבעה בעד הבקשות – 6; נגד – 3 בקשות 317 ו-318 אושרו

אלי גולדשמידט: הבקשות אושרו.

קורא אותה: בבקשה, גב' לליב ברעם-אלקיים.

לליב ברעם-אלקיים: משרד השיכון מבקש עבור זכאים לדירות נ"ר.

לליב ברעם-אלקיים: דירות אלה מיועדות למשל לנכים או לאלה שבמסגרת הדיור הציבורי לא ניתן למצוא להם דירות ואז הוא רוכש דירות נ"ר כצרכים יעודיים.

לליב ברעם-אלקיים: מאחר שמשרד השיכון יש לו מנגנון לרכישת דירות נ"ר הוא רוכש גם עבור זכאים של משרד הבטחון.

לליב ברעם-אלקיים: משרד הבטחון העביר מימון בהרשאה להתחייב.

אלי גולדשמידט: אני מעמיד להצבעה את בקשה מס' 293.

אלי גולדשמידט: מי בעד?

אלי גולדשמידט: הצבעה בקשה מס' 293 אושרה פה אחד

אלי גולדשמידט: הבקשה אושרה פה אחד.

אלי גולדשמידט: אנחנו עוברים לבקשה מס' 302, של משרד השיכון והבינוי.

אלי גולדשמידט: אני קורא אותה: שינויים פנימיים בתקציב הסיוע בדיור והתאמות התקציב בתכניות הסיוע השונות לשינויים בהתפלגות המממשים.

אלי גולדשמידט: הפשרת רזרבה להתייקרויות בגין עדכון הסיוע בשכר דירה לנתמכי הביטוח הלאומי שבוצע במהלך חודש מרץ 1999.

אלי גולדשמידט: בבקשה, מר שי יפתח.

שי יפתח: יש כאן שני שינויים בתקציב סיוע ודיור, סעיף 42.

שי יפתח: שינוי אחד הוא הפשרת רזרבה להתייקרויות בסך 70 מיליון שקל והעברתה לסעיף סיוע בשכר דירה לעולים.

שי יפתח: ההפשרה הזאת נובעת מעידכון של הקיצבאות לסיוע בשכר דירה לנתמכי הביטוח הלאומי בשיעורים של 5% ו-8% במהלך חודש מרץ 1999.

שי יפתח: זאת על-פי החלטת ממשלה.

יעקב ליצמן: מה זה מדרוג שכר דירה בשיכון הציבורי?

שי יפתח: זו תכנית שביקשנו להפעיל אותה על-פי החלטת ממשלה שמבקשת לבצע שינויים בתנאי שכר הדירה בדיור הציבורי.

יעקב ליצמן: אבל היא הוקפאה.

שי יפתח: נכון.

שי יפתח: לכן לקחנו את הכספים והעברנו אותם לסיוע בשכר דירה.

שי יפתח: אני מניח שאדוני מתכוון להחלטה על שינוי כללי הסיוע בשכר דירה אבל כל הכספים הללו לא נוגעים להחלטה הזאת.

שי יפתח: התכנית של מדרוג שכר דירה היא להתאמת שכר דירה בשיכון הציבורי בישובי קו העימות לפי מצבו הסוציו-אקונומי של הזכאי.

שי יפתח: כרגע יש עודפי כספים בתכנית הזאת ואנחנו משתמשים בעודפים האלה על-מנת לממן זאת.

יעקב ליצמן: למה אתם לא מעבירים כסף לתכניות נ"ר של משרד השיכון באופן כללי אלא רק למשרד הבטחון?

יעקב ליצמן: ידוע לי שיש תור ארוך לדירות נ"ר ואתם לא מקציבים כסף.

שי יפתח: הדברים נעשים לפי סדרי עדיפויות של המשרדים.

משה גפני: מה זו תכנית 10 ?

שי יפתח: תכנית 10 מיועדת לזכאים שנשואים תקופה ארוכה, מעל ל-10 שנים, ועדיין אין להם דירה.

שי יפתח: זו תכנית חדשה שהחלו בה בעקבות חוק הלוואות לדיור.

שי יפתח: כנראה שהמודעות לתכנית היא נמוכה ולכן נוצרו עודפים.

משה גפני: מה זה בעלי דירה?

שי יפתח: בעלי דירה זאת תכנית של סיוע למשפחות שמתגוררות בצפיפות מגורים או בשכונות שיקום.

שי יפתח: הסיוע ניתן במשכנתאות להרחבת הדירה.

שי יפתח: על אף שהיה גידול במספר המממשים בתכנית הזאת כנראה שאנשים לקחו משכנתאות חלקיות ולכן יש פה מיצוי של התקציב.

אלי גולדשמידט: אני מעמיד את בקשה 302 להצבעה.

אלי גולדשמידט: מי בעד?

אלי גולדשמידט: הצבעה בקשה 302 אושרה פה אחד

אלי גולדשמידט: הבקשה אושרה פה אחד.

אלי גולדשמידט: אנחנו עוברים לבקשה מס' 301.

אלי גולדשמידט: בבקשה, מר רוני ארד.

רוני ארד: הפנייה הזאת היא טכנית.

רוני ארד: סעיף 83 הוא סעיף אשראי ולכן כל שקל מזומן צריך גם להיות שקל בהרשאה להתחייב.

רוני ארד: כרגע יש מזומנים אבל אין הרשאה להתחייב והפנייה הזאת באה לתת הרשאה להתחייב עבור הלוואות לעולים בסל הקליטה.

אלי גולדשמידט: אני מעמיד להצבעה את בקשה מס' 301.

אלי גולדשמידט: מי בעד?

אלי גולדשמידט: הצבעה בקשה 301 אושרה

אלי גולדשמידט: הבקשה אושרה.

לימור לבנת: הבקשה הזאת כבר היתה לפנינו?

שי יפתח: הבקשה הובאה לפני הוועדה אבל משום מה נשמט התקציב בהרשאה להתחייב והועברו כספים – 18 מיליון שקל – בהוצאה ישירה.

שי יפתח: כעת אנחנו מבקשים השלמה על-מנת שהמשרד יוכל להתחיל לפעול.

שי יפתח: אלה משכנתאות לעולי אתיופיה.

מאיר שטרית: אגב, מישהו יכול לתת לנו פרטים על הענין של מילגות ממשרד החינוך לילדי אתיופיה?

יעקב ליצמן: העברנו את זה שלשום.

אלי גולדשמידט: אנחנו מאשרים את בקשה 298.

אלי גולדשמידט: אנחנו עוברים לבקשה מס' 297.

אלי גולדשמידט: התקציב מיועד לשיקום שכונות חברתי בקרית שמונה.

אלי גולדשמידט: בבקשה, גב' לליל ברעם-אלקיים.

אלי גולדשמידט: זה שייך לנושא קו העימות?

לליב ברעם-אלקיים: כן.

לליב ברעם-אלקיים: מדובר בבקשה של משרד הבינוי והשיכון שמתוספת לבקשה של ראש עיריית קרית שמונה.

לליב ברעם-אלקיים: מתוך התקציבים שהוקצו לקרית שמונה במסגרת החלטת ממשלה על קו עימות יועד תקציב מסוים מסעיף הפיתוח של המשרד לבנייה של מוסדות ציבור עבור ספרייה.

לליב ברעם-אלקיים: התקציב מיועד לספרייה שמשרד השיכון לא יבנה אותה השנה.

לליב ברעם-אלקיים: עיריית קרית שמונה פנתה אל משרד השיכון ואמרה כי יש להם בעיות גדולות בתקציבים של שיקום שכונות חברתי.

לליב ברעם-אלקיים: המשרד ביקש להעביר את זה והתחייב שאם הוא יצטרך להשלים את הספרייה הוא יתן מתקציבו.

אלי גולדשמידט: למרות שהכותרת שם היא מבני דת, לא מדובר על מבני דת אלא על ספרייה.

משה גפני: למה הכותרת היא מבני דת?

לליב ברעם-אלקיים: כך נקראת התכנית.

אלי גולדשמידט: אני מעמיד את בקשה מס' 297 להצבעה.

אלי גולדשמידט: הצבעה בקשה 297 אושרה

אלי גולדשמידט: הבקשה אושרה.

אלי גולדשמידט: אנחנו עוברים לבקשה מס' 296.

אלי גולדשמידט: מדובר על 26 מיליון שקל: כ-10 מיליון למדידות ורישום שיכונים ציבוריים, כ-8 מיליון לתקן מוסדות ציבור, 3 מיליון לפינוי שכונת הרכבת בלוד, ו-5 מיליון לגמר התחשבנות בגין בנייה ישירה וקרוונים.

לליב ברעם-אלקיים: מדובר בהרשאה להתחייב שנועדה להשלים פעולות שהתחילו אותן בעבר בפריטים הבאים: 10.5 מיליון שקל למדידות ורישום שיכונים ציבוריים.

לליב ברעם-אלקיים: הדגש פה הוא על המדידות והרישום ולא על השיכונים הציבוריים.

לליב ברעם-אלקיים: התקציב הזה הוא חלק מתקציב שהוקצב בהתאם להמלצות ועדה בין-משרדית שעוסקת בנושא של האצת רישום זכויות במקרקעין.

לליב ברעם-אלקיים: זו ההשלמה של הפעילות.

אלי גולדשמידט: אני רוצה לצרף את בקשה מס' 295, בה מדובר על הגדלת תקציב משרד הבינוי והשיכון ב-6 מיליון שקל שמיועדים לפינוי שיכון המזרח בבית-שאן.

אלי גולדשמידט: אנחנו דנים בשתי הבקשות במשולב.

משה גפני: מאיפה הכסף הזה?

לליב ברעם-אלקיים: זו הרשאה להתחייב מהרזרבה הכללית.

יעקב ליצמן: אני מוכן להצביע אבל אחרי ההצבעה אני מבקש שיעבירו לנו בנפרד על איזה מוסדות ציבור מדובר.

משה גפני: מה זה תקן מוסדות ציבור?

לליב ברעם-אלקיים: תקן מוסדות ציבור זה תקן ברודט שעובד לפי התחלות בנייה.

משה גפני: עבור מה מיועדים 8 מיליון שקל?

משה גפני: לליב ברעם-אלקיים?

אלי גולדשמידט: אני מבקש להמציא לחברי הכנסת ליצמן, גפני וחוגי את רשימת מוסדות הציבור.

קריאה: מה זה קרוונים?

לליב ברעם-אלקיים: ב-1989 וב-1992 היו קרוונים והיתה בנייה ישירה.

לליב ברעם-אלקיים: אחרי זה היו התחשבנויות ופסקי דין בגין זה.

לליב ברעם-אלקיים: הסעיף הזה מממן את ההוצאה של פסקי הדין.

לליב ברעם-אלקיים: יש החלטת ממשלה שקובעת 6 מיליון שקל לנושא ותושבים שמעוניינים להתפנות מרצונם בגלל שהם לא יכולים לשפץ את בתיהם יקבלו פיצוי ויתפנו.

אלי גולדשמידט: מי בעד בקשות מס' 296 ו-295?

אלי גולדשמידט: הצבעה בקשות 296 ו-295 אושרו

אלי גולדשמידט: אני לא עוקב אחרי הבקשות, אני מבקש מכם לעקוב אחריהן ולהודיע לי.

משה גפני: כאשר אתה מבקש להעביר אלינו רשימה, תוך כמה זמן זה ייעשה?

אלי גולדשמידט: תוך מספר ימים.

אלי גולדשמידט: רבותי, יש עוד הרבה העברות תקציביות שלא הגענו אליהן היום חוץ מהענין של לשכות השרים, שהן חיוניות.

אלי גולדשמידט: נודיע לכם על החלטת ועדת הכנסת לגבי חוק ההסדרים ביום ראשון, אם ביום ראשון לא יהיה חוק ההסדרים נקדיש את הישיבה להעברות תקציביות.

אלי גולדשמידט: לא אביא העברות תקציביות שמעוררות מחלוקת פוליטית.

אלי גולדשמידט: אני שואל את אנשי האופוזיציה.

אלי גולדשמידט: אני מעדיף לגמור את הישיבה ב-11.

אלי גולדשמידט: האם אנחנו יכולים לקבוע לעצמנו לוח זמנים כדי לגמור את ענין לשכות השרים עד 10:45, ולהצביע, אחרי כן יש 3 בקשות דחופות של מע"צ שצריך להעביר אותן.

אלי גולדשמידט: אתם רוצים להיפך?

אלי גולדשמידט: בסדר, אני מוכן.

אלי גולדשמידט: על הענין של לשכות השרים נצביע ב-10:55.

מאיר שטרית: למה?

מאיר שטרית: נגמור את הדיון ונצביע.

אלי גולדשמידט: לפני כן, יש פה עוד בקשה שאני מבקש שנאשר אותה, בקשה מס' 252/א, של בתי-המשפט על נושא הפרוטוקולים.

אלי גולדשמידט: הענין נפל והם הביאו את זה פעם נוספת.

אלי גולדשמידט: מדובר על 35 מיליון שקל, הוצאה מותנית בהכנסה.

משה גפני: למה 35 מיליון שקל?

אלי גולדשמידט: זה למערכת בתי-המשפט.

אלי גולדשמידט: בבקשה מר הראל בלינדה.

הראל בלינדה: הסכום הזה מיועד להקלדת פרוטוקולים וזה בעיקר השכר של הקלדניות והעלות שלהם.

אלי גולדשמידט: מדובר על הפעלת מערכת בתי-המשפט מלמעלה עד למטה.

אלי גולדשמידט: יש פרוטוקולים שנכתבים במשפט והמימון נעשה על-ידי בעלי הדין כך שההוצאה מותנית בהכנסה.

משה גפני: הסכום של 35 מיליון שקל הוא גבוה מאוד.

משה גפני: בשעה שקבעו את התקציב הזה האם לא לקחו את זה בחשבון?

הראל בלינדה: בעקבות הגידול במספר השופטים בשנים האחרונים ההוצאות בתחום הזה עלו.

הראל בלינדה: לא צפינו את מלוא הגידול בהכנת הפרוטוקולים ואנחנו רוצים לתקן את זה עכשיו.

משה גפני: זה לא לבית-המשפט העליון?

אלי גולדשמידט: לא, זה לבתי-משפט שלום ולמחוזי.

אלי גולדשמידט: אם זה לא לבית-משפט עליון זה כשר אצלך?

אלי גולדשמידט: מי בעד בקשה מס' 252/א?

אלי גולדשמידט: הצבעה בעד הבקשה – רוב; נמנע – 1 בקשה 252/א אושרה

אלי גולדשמידט: הבקשה אושרה, חבר-הכנסת גפני נמנע.

אלי גולדשמידט: חבר-הכנסת שטרית, אני מבקש שתמלא את מקומי.

מאיר שטרית: אנחנו עוברים לבקשות של מע"צ ונאחד אותן.

מאיר שטרית: בקשות מס' 255, 286, 287 ו-294.

משה גפני: היה תקדים שממלא יושב-ראש ועדת הכספים הוא מהאופוזיציה?

מאיר שטרית: כן, הרבה פעמים.

מאיר שטרית: בבקשה, מר צ'רלי סלומון.

צ'רלי סלומון: מדובר על שינויים תקציביים בהתאם להתקדמות הפרוייקטים החיוניים בפיתוח משק הכבישים הבין-עירוניים.

צ'רלי סלומון: מדובר בין היתר על שחרור תקציבים מהרזרבה לטובת קידום הפרוייקטים.

מאיר שטרית: בקשות 255, 286 ו-287 הן באותה מתכונת?

צ'רלי סלומון: כן.

צ'רלי סלומון: בבקשה 294 כלול גם משרד התחבורה.

צ'רלי סלומון: מדובר על העברת הרשאות בהתאם להחלטת ממשלה לקידום פרוייקטים של כבישים בין-עירוניים כמו מחלף אשדוד-גהה, פרוייקטים מסילתיים כמו קו רכבת כפר סבא-תל אביב.

מאיר שטרית: 125 מיליון שקל בהרשאה להתחייב לתקציב פיתוח כבישים – מע"צ ומסילות ברזל.

מאיר שטרית: מי שעושה מסילות ברזל זו הרכבת, לא?

צ'רלי סלומון: זה תחת משרד התחבורה.

צ'רלי סלומון: יש פה נציג מטעם המשרד.

הרצל בן-יהושע: סעיף פיתוח הרכבת הוא בסעיף תקציבי 80 של מע"צ, זה חלק מתקציבי פיתוח אזורי שלא במרכז.

מאיר שטרית: מע"צ אחראי לתכנון של הרכבת?

הרצל בן-יהושע: לא, הפרוייקטים משותפים.

מאיר שטרית: זה מוזר.

מאיר שטרית: אני יודע שבתקציב פיתוח של הרכבת מגישים בקשה לכסף לתכנון.

מאיר שטרית: למה צריך פעמיים?

הרצל בן-יהושע: כל תקציב הפיתוח של הרכבת משולם על-ידי סעיף 80 של מע"צ.

מאיר שטרית: רשות הרכבות היא רשות עצמאית.

הרצל בן-יהושע: יפה.

הרצל בן-יהושע: היסטורית, היות שהעבירו את הרכבת למשרד התשתיות זה נכלל בתוך הסעיף התקציבי של מע"צ.

מאיר שטרית: הכסף יעבור עכשיו ממע"צ לרשות הרכבות?

הרצל בן-יהושע: כן, זה יעבור לחברת הרכבות.

מאיר שטרית: הם יעשו את התכנון?

הרצל בן-יהושע: כן.

הבקשות שמספרן: הצבעה בקשות 255, 286, 287 ו-294 אושרו

מאיר שטרית: הבקשות אושרו.

מאיר שטרית: אנחנו עוברים לבקשה מס' 291.

מאיר שטרית: בבקשה מר הרצל בן-יהושע.

הרצל בן-יהושע: הממשלה החליטה להוסיף חצי מיליארד שקל בשנת 2000 לפיתוח תשתיות.

הרצל בן-יהושע: ביקשנו להוסיף בהרשאה להתחייב חלק מהסכום הזה כבר בשנת 1999 כדי שנוכל להיערך בהתאם.

יעקב ליצמן: מה זה ירושלים?

הרצל בן-יהושע: אלה פרוייקטים המשכיים של כבישים בירושלים.

מאיר שטרית: הרשאה להתחייב של 50 מיליון שקל להקדמת תכנון?

הרצל בן-יהושע: כן, להקדמת תכנון והקדמת פיתוח תשתיות בשנת 2000.

מאיר שטרית: האם מישהו מתנגד?

מאיר שטרית: מי בעד?

מאיר שטרית: הצבעה בקשה 291 אושרה

מאיר שטרית: הבקשה אושרה.

מאיר שטרית: אנחנו עוברים לבקשות מס' 259, 260 ו-261.

מאיר שטרית: בקשות 259 ו-260 כבר הובאו בפנינו ונפלו.

מאיר שטרית: בבקשה, מר גיא שמי.

גיא שמי: לא.

גיא שמי: כתוב א' כי בטעות דווח שהבקשה אושרה.

גיא שמי: זאת טעות טכנית.

גיא שמי: היא אושרה ובוטלה.

גיא שמי: מדובר בהעברת תקציב לסעיפי השכר של המשרד לבטחון פנים בסך 200 מיליון שקל.

גיא שמי: המקורות הם: 135 מיליון שקל מרזרבה להתייקרויות.

מאיר שטרית: אנחנו מתנגדים לזה.

גיא שמי: זה שכר של שוטרים.

אלי גולדשמידט: אתה יכול לדווח לי, חבר-הכנסת שטרית?

מאיר שטרית: אנחנו מתנגדים לכל הבקשות של המשטרה ואנחנו לא מעבירים אותן.

אלי גולדשמידט: נדון בזה בשבוע הבא.

אלי גולדשמידט: אנחנו עוברים לבקשה מס' 265.

אלי גולדשמידט: בבקשה, גב' מירב שביב.

מירב שביב: הבקשה נועדה לבצע שינויים פנימיים בתקציב משרד העבודה, בעיקר בתחומי העבודה, בנושאים שונים והפשרת רזרבות יעודיות.

מירב שביב: יש שינויים בתוספת נסיעות לנוער, יש הפשרה של רזרבה לאקדמאים, השינויים הם שונים.

מאיר שטרית: אתם מקטינים את האגף להכשרה מקצועית?

מירב שביב: אנחנו עושים העברות.

אלי גולדשמידט: מה זה לשכות?

דוד ארטום: אלה לשכות לשירותים חברתיים.

אלי גולדשמידט: מי בעד בקשה מס' 265?

אלי גולדשמידט: הצבעה בקשה 265 אושרה

אלי גולדשמידט: הבקשה אושרה.

אלי גולדשמידט: אנחנו עוברים לבקשות לגבי לשכות השרים.

אלי גולדשמידט: בקשות 273/5 - לגבי וקנין; בקשות 278/9 – שכר של שלושה שרים: רמון, פרס ומלכיאור; בקשות 281/2 – לשכות השרים.

אלי גולדשמידט: בקשות 304/5 – לשכת פרס.

אלי גולדשמידט: נדון בזה בבת אחת.

אלי גולדשמידט: בבקשה, מר הראל בלינדה.

הראל בלינדה: אני מסביר הכול ביחד.

הראל בלינדה: אלה פניות שנועדו לממן את שכר השרים פרס, רמון, מלכיאור, את לשכות השרים האלה ואת לשכת סגן שר התקשורת.

הראל בלינדה: אנחנו מבקשים להעביר את תוספת התקציב הזאת.

הראל בלינדה: בקשה 273/5 נועדה למימון לשכת סגן שר התקשורת.

הראל בלינדה: מדובר על 600,000 שקל לחמישה חודשים.

מאיר שטרית: בשנה זה 1.2 מיליון שקל.

מאיר שטרית: כמה עובדים יש לו בלשכה?

הראל בלינדה: בלשכה יש 5-6 עובדים, לפי החלטת הממשלה, זה גם עוזר ונהג.

הראל בלינדה: פנייה שניה 278/9 מיועדת לתקצב את השכר של השרים פרס, רמון ומלכיאור.

הראל בלינדה: פנייה 281/2 מיועדת למימון הלשכות של השרים פרס, רמון ומלכיאור.

מאיר שטרית: זה 872,000 שקל.

הראל בלינדה: לא, צריך לעשות כאן קצת סדר.

הראל בלינדה: לשכת השר רמון – 637,000 שקל; לשכת השר מלכיאור – 512,000 שקל; ולשכת השר פרס – 637,000 שקל.

הראל בלינדה: אנחנו מדברים על חמישה חודשים.

משה גפני: אנחנו דנים עכשיו גם על המשרד של פרס בבקשה 304/5?

אלי גולדשמידט: בינתיים לא.

הראל בלינדה: לצורך המימון אנחנו מבקשים להעביר גם את הכסף שנותר במה שהיה לשכת ראש הממשלה לשעבר פרס ובלשכת סגן השר מיכאל איתן שהיו מתוקצבות לשנה שלמה.

הראל בלינדה: נשאר שם כסף ואנחנו רוצים להשתמש בו, להעביר את היתרה מהסעיף שאושר לסיבוב השני של הבחירות.

לימור לבנת: מעבר לבקשה להעברת הכספים ל-5 השרים ו-2 סגני השרים הנוספים שהם מיותרים, אני לא מדברת על 18 השרים פלוס 6 סגני שרים, מעבר לבזבוז הכספים הזה אני רוצה להביא לתשומת לב חברי הוועדה שבתקציב שנת 2000 לשכת השר רמון מתוקצבת ב-3.1 מיליון שקל.

לימור לבנת: אנחנו מתבקשים כרגע לאשר 600,000 שקל לתיקצוב לשכתו ל-5 חודשים ופרופורציטונית זה לא עולה בקנה אחד עם אותו תקציב של למעלה מ-3 מיליון שקל.

לימור לבנת: אמרתי מלכתחילה שזה מיותר כי הרי יגיעו אלינו בקשות נוספות ובעוד כמה שבועות נצטרך לאשר.

לימור לבנת: אני מציעה לשמוע את הדברים ולראות לאן הולכים הכספים.

לימור לבנת: לשכתו של השר מלכיאור, רק הלשכה, עולה למעלה מ-5 מיליון שקל ועוד 3 מיליון שקל לחטיבת חברה – 1.5 מיליון שקל, ולחטיבת תפוצות – 1.5 מיליון שקל, חטיבות שמעולם לא היו ומיועדות לצורך הרב מלכיאור משום שהוא נקרא השר לענייני חברה ותפוצות.

לימור לבנת: השר מלכיאור יעלה לנו בסך הכל למעלה 8 מיליון שקל, השר רמון 3 מיליון שקל, ובשנת 2000 יעלה השר פרס 17.5 מיליון שקל, כך שאנחנו מגיעים לעשרות מיליוני שקלים.

לימור לבנת: זאת מול מה שאמר השר רמון מעל במת הכנסת שדיבר על 9 מיליון ל-6 שרים ו-2 סגני שרים נוספים.

לימור לבנת: התקציב ההגיוני היחיד בשנת 2000 הוא של סגן השר וקנין שמתוקצב בקצת יותר ממה שאמר השר רמון במליאה.

לימור לבנת: היה צריך להיות 1,050,000 שקל ויש שם 1,200,000 או 1.300,000 שקל, פער שהוא סביר.

לימור לבנת: אני ממליצה לחבריי בוועדה, כולל לחבריי מש"ס ואגודת ישראל, שכל מה שחורג מתוך 18 שרים פלוס 6 סגני שרים, היינו חורג מהחוק ונוגע להרחבת הממשלה, לא יאושר כאן בוועדה.

לימור לבנת: אנחנו רואים מאיפה מקצצים, מאיפה לוקחים את הכספים האלה - דנו בזה כשעסקנו בהעברה לרזרבה הכללית – הם הולכים לבזבוזים ואני לא יודעת מה יעשו אתם.

לימור לבנת: מונחת לפנינו עוד בקשה של הגדלה ותוספת של 4 מיליון שקל לאמרכלות של משרד ראש הממשלה.

לימור לבנת: המיליונים העצומים האלה מיותרים ומבוזבזים במקום ללכת לפרוייקט למניעת אלימות נגד נשים כשמשרד העבודה מקפיא 1.5 מיליון שקל למרות החלטות הממשלה, למרות אישור האוצר והוועדה ולמרות הכול.

לימור לבנת: זה מופיע הבוקר בעתון "הארץ".

לימור לבנת: זה מצב בלתי נסבל ואני מציעה לממשלה לקחת את הבקשה הזאת בחזרה.

לימור לבנת: אני אצביע בעד שכר השרים מפני שאין פה שום שינוי וממילא הם היו מקבלים שכר כחברי הכנסת.

אלי גולדשמידט: אני מבקש לדייק בענין אחד.

אלי גולדשמידט: 9 מיליון שקל הם לגבי השרים שנוספו.

אלי גולדשמידט: גם שמעון פרס וגם חיים רמון הם שרים שמלכתחילה היו בתוך 18 השרים.

לימור לבנת: זה לא מדויק.

לימור לבנת: הדיון על כך התקיים כאשר הוסיפו שרים אבל השר רמון והשר מלכיאור הם שרים ללא תיק.

לימור לבנת: בדיון בכנסת, שקראתי את הסטנוגרמה שלו בעיון, אומר השר רמון – זה גם מה שכתוב במכתבו של מילגרום הממונה על התקציבים – שמדובר בשרים ללא תיק.

לימור לבנת: אלמלא היו מרחיבים את הממשלה ממילא לא היו השרים האלה, היו אחרים אבל אז לא היו עוד שרים.

לימור לבנת: הוסיפו את יולי תמיר כשרת הקליטה, אז מה?

לימור לבנת: אולי רמון היה שר הקליטה ואז יש עוד שר נוסף בכל מקרה, לא חשובים הכסאות המוסיקליים.

אלי גולדשמידט: יש בזה משהו.

מאיר שטרית: כל התוספת של שרים וסגני שרים זה מעשה חלם ומיותר לחלוטין בעיקר על רקע המצוקה התקציבית.

מאיר שטרית: בזמן הזה הממשלה מקצצת תקציבים חברתיים, לממשלה אין תשובות לנכים, סוגרים מועדוניות, פוגעים בבריאות, בתרופות ובסל הבריאות ורוצים להוסיף עשרות מיליוני שקלים לשרים שבכלל לא צריך אותם ולסגני שרים שרובם מיותרים, זה מעשה חלם.

מאיר שטרית: אני בעד זה שנאשר את שכר השרים.

מאיר שטרית: אני מוכן לעשות אתכם דיל: נאשר את המשרד של וקנין ובכל היתר נצביע נגד.

מאיר שטרית: אם הלילה נצטרך לאשר משהו ותמורת זה למנוע רעה יותר גדולה, אני מעדיף רעה קטנה.

ישראל כץ: אני מצטרף לדברי קודמיי בהיבט הציבורי והמוסרי.

ישראל כץ: אנחנו עוסקים כאן

ישראל כץ: בשכר ואם בלאו הכי הם מקבלים שכר מהכנסת אז מה הם רוצים?

אלי גולדשמידט: אין פה CASE.

אלי גולדשמידט: הם מפסיקים לקבל מהכנסת והם מקבלים מהממשלה.

ישראל כץ: לא ביקשו מאתנו להעביר מתקציב הממשלה לתקציב הכנסת.

ישראל כץ: ככלל אני נגד מתן כספים למטרות פרסונליות בכל מה שתלוי בנו.

ישראל כץ: הכי חמור שזה מבשר מה יהיה בשנת 2000.

ישראל כץ: אנחנו גם יודעים מה יהי בדיעבד ומה מוציאים גם בלי אישור שלנו ורק אחרי זה מעדכנים אותנו.

ישראל כץ: לגבי המשכורות.

ישראל כץ: למרות שאין כאן התאמה מבחינה מינהלית יכול להיות שבנסיבות רגילות הייתי תומך בזה אבל לא צריך לטייח את הדברים.

ישראל כץ: אני חושב שלא צריך למהר לאשר את הסעיף הזה.

ישראל כץ: יש פה התנהגות של השר רמון כלפי ועדת הכספים, לאו דווקא כלפי חברי הליכוד בוועדה אלא כמוסד, וניסיון להפקיע עכשיו חלק מסמכויות הוועדה.

ישראל כץ: לא סתם יושב-ראש ועדת הכנסת לא משחרר דברים שהיו משוחררים בצורה מסודרת אלא הוא מקבל הנחיות, נכחנו שם בדיון.

ישראל כץ: צריך שיוסדרו הדברים כי דווקא לכם יש ענין לקבוע איפה ייגמרו הדברים.

משה גפני: שאלה טכנית לגבי משכורות השרים.

משה גפני: למה לא עושים העברה תקציבית ומפחיתים מתקציב הכנסת על-מנת להעביר לממשלה?

אלי גולדשמידט: אני מניח שאין לך חשש שרמון יקבל שתי משכורות.

אלי גולדשמידט: התשובה היא שתקציב הכנסת לא מטופל על-ידי משרד האוצר, הוא מטופל על-ידי ועדה משותפת לוועדת הכנסת ולוועדת הכספים.

אלי גולדשמידט: מצופה שבתקציב שיוגש לוועדה המשותפת המשכורות של אותם שרים ירדו מתקציב הכנסת.

משה גפני: אולי לא במזיד מנסים לבלבל אותנו קצת עם כל מיני סכומים של תקציב ללשכה הזאת או ללשכה אחרת במקום להביא את הדברים בצורה מסודרת.

משה גפני: תסכמו עם הכנסת כמה מפחיתים, זה יובא לוועדה המשותפת ותעבירו את הנושא של לשכות השרים ומשכורות השרים.

אלי גולדשמידט: לשכות השרים לא קשורות לזה.

משה גפני: אנחנו רוצים לדעת מה היא התמונה הכוללת.

משה גפני: דבר מהותי.

משה גפני: אני מכיר תקציבי מדינה רעים שעברו בכנסת, תקציב המדינה הזה הוא הרע ביותר מכל בחינה אפשרית.

משה גפני: אני לא מדבר על נשים מוכות ודברים נוספים, הכול לא בסדר.

משה גפני: עד היום אני לא ישן בלילה כתוצאה מהנאום שלך, אדוני היושב-ראש, על התרופות.

משה גפני: בא שר הבריאות לוועדת העבודה והרווחה ואומר: אנשים מתים.

ויצמן שירי: שר שיודע שאנשים מתים היה צריך להתפטר.

משה גפני: אם הוא צריך להתפטר – שיתפטר.

ויצמן שירי: בלי דמגוגיה.

ויצמן שירי: יש בעיה אמיתית.

לימור לבנת: אני אגיד לך מי מדבר בסיסמאות.

לימור לבנת: דליה איציק יוצאת מישיבת ממשלה ואומרת שראש הממשלה הבטיח לה 50 מיליון שקל להרצפטין ואחרי זה מסתבר שלא דובים, לא יער, אין לזה שחר ולא הרצפטין.

לימור לבנת: מאז היא מתעלמת מהענין.

לימור לבנת: זו דמגוגיה.

משה גפני: אתמול היו אצלי נשים מ"אחת מתוך תשע" ואני אמרתי להן שאני לא חושב שיהיה חבר ועדה אחד שיעז להצביע בעד תקציב המדינה אם התרופה הזאת לא תהיה בפנים.

משה גפני: אני חושב שאמרתי דבר נכון.

אלי גולדשמידט: מאה אחוז.

אלי גולדשמידט: אם אנחנו כבר מדברים בנושא הרציני הזה, אני פונה היום לשר האוצר מתוך הנחה – די מבוססת לדעתי – שההרצפטין ייכנס.

אלי גולדשמידט: מדובר בעלות של 50 מיליון שקל.

אלי גולדשמידט: יש פער של כחודשיים עד שיאושר תקציב 2000 אבל לאלה שלא מקבלות היום הרצפטין אנחנו מדברים על שעון מתקתק.

אלי גולדשמידט: אמרו לי שמדובר בסדר גודל של מיליון שקל.

אלי גולדשמידט: אני מבקש את הגיבוי שלכם לפנות לשר האוצר למצוא את מימון הגישור הזה ואני פונה גם לקופת חולים.

אלי גולדשמידט: כל זה מתוך הנחה שההרצפטין ייכנס ואז כבר עכשיו אפשר יהיה לתת אותו לנשים החולות.

לימור לבנת: אנחנו נותנים לך גיבוי.

משה גפני: יש תמונת מצב שהיא מאוד רעה.

משה גפני: אתמול ישב בכנסת הלובי הדתי, אין סעיף אחד שנוגע לציבור הדתי שאין בו קיצוץ בבשר החי.

משה גפני: ראיתי את הגננות של מעיין החינוך התורני שבאופן חסר תקדים בחינוך החרדי באו להפגין ליד ביתו של השר ישי שהן לא מקבלות משכורות.

משה גפני: אם הייתי איש ש"ס הייתי מצביע נגד התקציב של לשכות השרים.

עופר חוגי: חוץ משלושה השרים וסגן השר שאנחנו מדברים עליהם אני מבין שהצטרפו עוד כמה שרים וסגני שרים ואנחנו לא רואים פה שום שינוי.

עופר חוגי: למה רק אלה צריכים לקבל תקציב?

אלי גולדשמידט: כנראה שהלשכות שלהם כבר מסודרות, רוב המשרדים כבר מתוקצבים.

אלי גולדשמידט: אני עובר להצבעה.

עופר חוגי: אנחנו רוצים הצבעה על כל בקשה בנפרד.

מאיר שטרית: כל בקשה בנפרד.

אלי גולדשמידט: ראשית, נצביע על ענין המשכורות.

אלי גולדשמידט: מי בעד בקשות מס' 278/9?

אלי גולדשמידט: מי נגד?

אלי גולדשמידט: הצבעה בעד – 8; נגד – 2; נמנעים – 3 בקשות מס' 278/9 אושרו

אלי גולדשמידט: לימור לבנת, עופר חוגי ומשה גפני נמנעו.

אלי גולדשמידט: הבקשה בענין המשכורות אושרה.

ישראל כץ: אני מבקש רוויזיה.

אלי גולדשמידט: בסדר.

אלי גולדשמידט: מי בעד הענין של לשכות פרס, רמון ומלכיאור, בקשות מס' 281/2 ?

אלי גולדשמידט: מי נגד?

אלי גולדשמידט: הצבעה בעד – 7; נגד – 4; נמנע – 1 בקשות 281/2 אושרו

אלי גולדשמידט: הבקשות אושרו.

אלי גולדשמידט: אדוני מבקש רוויזיה?

לימור לבנת: אני מבקשת רוויזיה.

אלי גולדשמידט: בסדר.

אלי גולדשמידט: מי בעד הבקשה בענין סגן השר וקנין, בקשות 273/5?

אלי גולדשמידט: מי נגד?

אלי גולדשמידט: הצבעה בעד – 8; נגד – 2 בקשות 273/5 אושרו

אלי גולדשמידט: הבקשות אושרו.

אלי גולדשמידט: אתה מבקש רוויזיה?

ישראל כץ: כן אבל לא על הבקשה של וקנין.

לימור לבנת: אני מבקשת רוויזיה.

אלי גולדשמידט: על כל שלוש הבקשות תתקיים בשבוע הבא הצבעה על הרוויזיה.

אלי גולדשמידט: אני רוצה להגיד שאני מעריך את ההצבעות הענייניות ומחמיא לאנשי האופוזיציה שהצביעו עניינית והעבירו 13 העברות תקציביות שעניינן נושאים חברתיים.

אלי גולדשמידט: אני מעריך את זה ומקווה שזה יימשך כך הלאה בדיוני הוועדה.